觀博陽山火
作者：梅堯臣
朝代：宋

paragraphs: 十月原野枯，連山起狂燒。
高焰過危峯，飛火入遐嶠。
玉石被焚灼，誰能見輝耀。
猿猱失輕捷，亦不暇相弔。
長風又助惡，怒號生萬竅。
炎炎赤龍奔，劃劃陰電笑。
願傾寒江潮，勢逆難沃澆。
願傾天河水，雖順雲衢遥。
青松心已爛，蔓草根未焦。
小農候春鋤，寒客失冬樵。
誰知兼并子，平陸閑肥饒。
不易天地意，長養非一朝。